b'\n_START_ARTICLE_\n1. pehotna divizija (Wehrmacht)\n_START_SECTION_\nZgodovina\n_START_PARAGRAPH_\nDivizija je bila ustanovljena oktobra 1934 v vzhodnopruskem K\xc3\xb6nigsbergu (dana\xc5\xa1njem Kaliningradu). Zaradi dolo\xc4\x8dil in omejitev versajskega sporazuma, podpisanega po koncu prve svetovne vojne, je bila ustanovljena pod tajnim nazivom Wehrgauleitung K\xc3\xb6ningsberg, s \xc4\x8dimer so Nemci prikrili pravi namen te nove formacije. Kmalu po ustanovitvi so zamenjali naziv in tokrat je dobila novo kodno ime Artillerief\xc3\xbchrer I._NEWLINE_Organske polkovne enote so bile ustanovljene z raz\xc5\xa1iritvijo 1. (pruskega) pehotnega polka 1. divizije Reichswehra._NEWLINE_Divizija je bila skoraj izklju\xc4\x8dno sestavljena iz vzhodnopruskih rekrutov; tako so nadaljevali tradicijo, ki se je kazala tudi v tem, da je divizijski znak postal grb Hohenzollerjev (vladarska dinastija od 1871 do 1918)._NEWLINE_Ko je bil 15. oktobra 1935 uradno ustanovljen Wehrmacht (ki je deloval skrivoma \xc5\xbee ve\xc4\x8d kot leto dni), je divizija dobila uradno ime 1. pehotna divizija. 3. februarja 1936 so divizijo prestavili v Insterburg._NEWLINE_Ob splo\xc5\xa1ni mobilizaciji leta 1939 je bila divizija aktivna v sestavi Wehrmachta, zato je predstavljala divizijo prvega vala._NEWLINE_Leta 1939, med invazijo na Poljsko, je bila divizija del XXVI. korpusa, ki je bil v sestavi 3. armade. Divizija je do\xc5\xbeivela bojni krst, ko je prodrla na poljsko ozemlje preko vzhodnopruske meje. Da bi prodrla do Var\xc5\xa1ave, je morala prej zajeti mo\xc4\x8dno utrjeno mesto M\xc5\x82awa, ki jo je dr\xc5\xbeala poljska 20. pehotna divizija in bli\xc5\xbenja Mazowiecka konjeni\xc5\xa1ka brigada. 1. pehotna divizija je napadala desno krilo poljske 20. divizije, ki je zavrnila napad, a vseeno so Nemci uspeli ustvariti vrzel med obrambnimi polo\xc5\xbeaji oboro\xc5\xbeenih sil Poljske. Poljaki so bili tako primorani zapustili M\xc5\x82awo in so se umaknili na nove obrambne polo\xc5\xbeaje vzdol\xc5\xbe reke Vistula, severno od Var\xc5\xa1ave. Po hudih bojih med 1. in 4. septembrom je bila 1. pehotna divizija preme\xc5\xa1\xc4\x8dena ju\xc5\xbeno in vzhodno, kjer je pre\xc4\x8dkala reki Narev in Bug, nato pa se je borila blizu Wegrowa in Garwolina, dokler ni kon\xc4\x8dala kampanje vzhodno od Var\xc5\xa1ave blizu Siedic._NEWLINE_Divizija je sodelovala tudi v francoski kampanji, a je bila udele\xc5\xbeena le v nekaj manj\xc5\xa1ih spopadov._NEWLINE_Junija 1941 je divizija sodelovala v napadu na Sovjetsko zvezo v sestavi armadne skupine Sever in je sodelovala v te\xc5\xbekih bojih na proti Leningradu. Ko je do\xc5\xbeivela te\xc5\xbeke izgube v za\xc4\x8detnem obdobju invazije, je ostala del 1. korpusa, ki je predstavljal glavnino sil za zajetje Leningrada. Oktobra 1943 je bila dodeljena armadni skupini Jug kot del XXXXVIII. tankovskega korpusa. Tu je bila divizija udele\xc5\xbeena v hudo bitko za Krivoj Rog v dnjeperski kampanji in je bila pozneje tudi obkoljena z drugimi enotami 1. tankovske armade med Bugom in Dnestrom marca 1944. Divizija je sodelovala v uspe\xc5\xa1nem razbitju obro\xc4\x8da kot za\xc5\xa1\xc4\x8ditnica XLVI. tankovskega korpusa, pri \xc4\x8demer je utrpela te\xc5\xbeke izgube._NEWLINE_Po odmoru in popolnitvi je bila divizija poslana v osrednji del armadne skupine Sredina. Ko je prestala sovjetsko poletno ofenzivo leta 1944, je ostala v sestavi zdesetkane armadne skupine, dokler ni kon\xc4\x8dala vojne, bojujo\xc4\x8d se na doma\xc4\x8dih tleh Vzhodne Prusije.'